**Peter Pollák (PPE).** – Vážený pán predsedajúci, dnes vôbec nie je neobvyklé prečítať si nenávistné odkazy na internete a v zmysle: treba zabiť všetkých cigánov, treba zabiť všetkých buzerantov, či treba zabiť všetkých Židov. Aj takéto nadávky na internete, žiaľ, mnohí dnes tolerujú.

Aj vrah zo Slovenska je príkladom toho, ako mnohí dokázali tolerovať a podceňovať nenávisť voči Židom, LGBT či Rómom. Ak by tento bratislavský vrah velebil Bin Ládina, dávno by bol v base. No keďže jeho ideálom bol len Hitler či Breivik, všetci toto prehliadali. Skončilo to teroristickým činom, masakrom dvoch ľudí v centre Bratislavy.

Poviem vám vlastnú skúsenosť. Keď sa rasisti vyhrážali, že znásilnia moju cigánsku manželku a po jednom zabijú moje negerské deti, a pod oknami nás niekto sledoval, napriek vyspelým technológiám páchateľa nevypátrali.

Ako je možné, že keď sa niekto vyhráža menšinám smrťou, tak hovoríme, že je to sloboda slova? No ako je možné, že terorizmus je pre nás červenou čiarou, no fašizmus spoločnosť toleruje? Nenávisť voči inakosti, Rómom, Židom či LGBT nie je sloboda slova. Fašizmus je rovnakým zlom ako aj terorizmus. A k tým, ktorí fašizmus šíria, sa musíme postaviť rovnako razantne ako k tým, ktorí šíria terorizmus.